Ick Stenn Sture van Gripszholme, ritter, vorstennder desz rykes tho Sweden, do witlik, apenbare betugende jn desseme apenne vorsegelden breue, dat vor my vnde mere ghuden heren dusses rykes rades, als wy tho rade seten, ys irschenen de ersame vnde wolwyse man her Diderick Hagen, radtman, vulmechtich myt ghena&#x0364;chsammen bewysze der stadt Reuell, swarlyk clagende, wo selige Mattis van Louede vnde syn broder Herman jegenwerdich der stadt Reuell in vorleden iaren swaren, merckliken schaden tor sewart gedan hadden, sik vnuorwaret als van rechte behorde, vnde gaff sik vulmechtich vor vns int recht vnde bat de zaken myt rechte tho entscheden, dar Herman van Louede nicht tho en wolde sunder synes geleydes eme gegeuen to genetende vnde brukende vnde sik de saken gelyk synem broder Mattis antho&#x0364;ch vnde gedachte to vorderenn vnde … wor he konde; vnde nachdeme Herman van Louede vorscreuen sick uth deme … solde geuen vnde by den zaken blyuen, dencke ofte will ik nicht so de zaken nu tor tydt tuschen my vnde den Reuelschen vorwant syn to steden ofte ghunnen, dat de vorscreuen Herman uth desseme ryke jemande van Reuell ofte alle Lyfflandt tor zewart sole hinderen ofte beschedigen, vnde dat erste he uth desseme ryke wilt scheden, will ik dat vnuortogert deme rade to Reuall myt den ersten schriftlick benalen, dat se sik dar anne mogen weten to waren. Vnde nach deme Hans van Louede jn dessen vorscreuen zaken sik nicht heft mede bekummert, so he dat ok apenbare vor my vnde den anderen guden heren nogafftich bewyst heft vnde ok vorsaket sik willen nicht desse zake an tho theende, wolde he sik gerne mangh fromen luden gelyk eneme anderen borghere. Hir vmme heft her Diderick vorscreuen sik vorwilkoret vnde louet herwert tho bestellen myt den ersten des rades to Reuell breff vnde bewysz an mynen vogeth hir vppe Razeborch, dar he most sik na richten tho Reuall, Lubek vnde andere stede, dar he kan syne berginghe szoken vnde bruken. Des tor tuchnisse vnde mer zekerheydt der warheit hebbe jk myn jnghesegell witlik laten an dessen breff. Gegeuen vnde geschreuen vppe Razeborch ame dage jnuencionis sanctj Steffanj jn den jaren na Christi gebort dusen tuerhundert acht unde achtentich.